ΨΗΦΙΣΜΑ ΤΟΥ ΣΥΜΒΟΥΛΙΟΥ της 19ης Δεκεμβρίου 1994 για τη διαχείριση των ραδιενεργών αποβλήτων (94/C 379/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΙΚΗΣ ΕΝΩΣΗΣ,

Υπενθυμίζοντας την ανακοίνωση της Επιτροπής για μια κοινοτική στρατηγική διαχείριση των ραδιενεργών αποβλήτων,

Και το ψήφισμα του Συμβουλίου της 15ης Ιουνίου 1992 για την ανανέωση του κοινοτικού προγράμματος δράσης στον τομέα των ραδιενεργών αποβλήτων (1), την οδηγία 92/3/Ευρατόμ του Συμβουλίου της 3ης Φεβρουαρίου 1992 σχετικά με την παρακολούθηση και τον έλεγχο των μεταφορών ραδιενεργών αποβλήτων μεταξύ κρατών μελών, καθώς από και προς την Κοινότητα (2), την οδηγία 80/836/Ευρατόμ του Συμβουλίου της 15ης Ιουλίου 1980 που τροποποιεί τις οδηγίες για τους βασικούς κανόνες ασφαλείας για την προστασία την υγείας του πληθυσμού και των εργαζομένων από τους κινδύνους που προκύπτουν από ιονίζουσες ακτινοβολίες (3), το ψήφισμα του Συμβουλίου της 1ης Φεβρουαρίου 1993 σχετικά με ένα κοινοτικό πρόγραμμα πολιτικής και δράσης στον τομέα του περιβάλλοντος και της βιώσιμης ανάπτυξης (4),

Πιστεύει ότι χάριν της προστασίας των πολιτών της Ευρωπαϊκής Ένωσης από τους κινδύνους που προκύπτουν από τις ιονίζουσες ακτινοβολίες, καθώς και χάριν της προστασίας του περιβάλλοντος, υπάρχει ανάγκη συνολικών πολιτικών στον τομέα της διαχείρισης των ραδιενεργών αποβλήτων, που θα καλύπτουν και όλες τις φάσεις του κύκλου πυρηνικού καυσίμου-

ότι μια τέτοια πολιτική, θα συμπληρώνει αρμονικά τη γενική πολιτική της Κοινότητας στον τομέα των αποβλήτων, που εκτίθεται στο ψήφισμα του Συμβουλίου της 7ης Μαΐου 1990 (5)-

Σημειώνει ότι όλα τα κράτη μέλη παράγουν ραδιενεργά απόβλητα, σε διάφορους βαθμούς, και ότι σημαντικές ποσότητες αποβλήτων έχουν ήδη συσσωρευτεί εντός της Κοινότητας και χρειάζεται να εξαλειφθούν,

1. ΔΕΧΕΤΑΙ ΕΥΝΟΙΚΑ την εκ μέρους της Επιτροπής διαβίβαση ανακοίνωσης, η οποία προτείνει στοιχεία μιας κοινοτικής στρατηγικής που εγγράφεται στα πλαίσια του προγράμματος κοινοτικής δράσης στον τομέα των ραδιενεργών αποβλήτων-

2. ΦΡΟΝΕΙ ότι κάθε κράτος μέλος ευθύνεται για τη σωστή διαχείριση των ραδιενεργών αποβλήτων που παράγονται στην επικράτειά του και σημειώνει ότι υφίσταται δυνατότητα συνεργασίας επί αμοιβαίας βάσεως μεταξύ των κρατών μελών-

3. ΕΚΤΙΜΑ ότι η ανακύκλωση και η επαναχρησιμοποίηση υλικών και εξοπλισμού με χαμηλό, μεταξύ άλλων, επίπεδο ραδιενεργής μόλυνσης είναι μια λύση που χρειάζεται περαιτέρω μελέτη, εφόσον η εναπομένουσα ραδιενέργεια είναι τόσο χαμηλή ώστε να μη θέτει σε κίνδυνο την υγεία του ανθρώπου ή το περιβάλλον, σύμφωνα με τις απαιτήσεις για την προστασία από τη ραδιενέργεια-

ΚΑΛΕΙ, συνεπώς, την Επιτροπή να εξακολουθήσει τις εργασίες της με στόχο να βοηθήσει στον καθορισμό των προϋποθέσεων ανακύκλωσης και επαναχρησιμοποίησης που θα επιτρέπουν την αποδέσμευση αυτών των υλικών υπό τους ίδιους όρους σε ολόκληρη την Κοινότητα, στα πλαίσια των βασικών κανόνων για την προστασία της υγείας έναντι των κινδύνων από τις ιονίζουσες ακτινοβολίες-

4. ΕΠΑΝΑΛΑΜΒΑΝΕΙ τη σημασία που έχει να συνεχιστούν οι προσπάθειες ελαχιστοποίησης του όγκου και της ραδιοτοξικότητας των ραδιενεργών αποβλήτων-

5. ΕΙΝΑΙ ΤΗΣ ΓΝΩΜΗΣ ότι τα κοινοτικά ερευνητικά προγράμματα συμπεριλαμβανομένου του προγράμματος του Κοινού Κέντρου Ερευνών, πρέπει να τύχουν της δέουσας προτεραιότητας και ότι η συνεργασία μεταξύ των κρατών μελών στην έρευνα και ανάπτυξη μπορούν να συμβάλουν σε βελτιωμένες λύσεις για τη διαχείριση των ραδιενεργών αποβλήτων-

6. ΥΠΟΓΡΑΜΜΙΖΕΙ ότι η δημιουργία κατάλληλων εγκαταστάσεων επεξεργασίας, συσκευασίας αποθήκευσης και τελικής διάθεσης των ραδιενεργών αποβλήτων είναι απαραίτητη και σημαντική συνεισφορά για τη δημιουργία μιας ασφαλούς υποδομής διαχείρισης των αποβλήτων γενικώς.

Θεωρεί ότι πρέπει να γίνεται βέλτιστη χρήση των εγκαταστάσεων σε εθνικό επίπεδο αλλά και, όπου είναι δυνατόν και σκόπιμο, μεταξύ κρατών μελών λαμβανομένων υπόψη των πολιτικών διαστάσεων του προβλήματος, και ότι θα πρέπει να μελετηθούν περαιτέρω οι διάφορες προσεγγίσεις, που θα μπορούσαν, μεταξύ άλλων, να συνεπάγονται ελαχιστοποίηση των μεταφορών ραδιενεργών αποβλήτων-

7. ΕΚΤΙΜΑ ότι, κατά τη διαχείριση των ραδιενεργών αποβλήτων, πρέπει να εξακολουθήσει να λαμβάνεται υπόψη ο κίνδυνος μακροπρόθεσμης τοξικότητας-

8. ΕΠΑΝΑΛΑΜΒΑΝΕΙ ότι η μεταφορά ραδιενεργών αποβλήτων μεταξύ κρατών μελών, καθώς προς και από την Κοινότητα πρέπει να συνεχίσει να υπόκειται στους προσήκοντες ελέγχους-

9. ΥΠΟΓΡΑΜΜΙΖΕΙ την ανάγκη αντικειμενικής πληροφόρησης του κοινού στο θέμα της διαχείρισης των ραδιενεργών αποβλήτων, ΚΑΛΕΙ δε τα κράτη μέλη και την Επιτροπή να συνεχίσουν και, όπου χρειάζεται, να εντείνουν τις σχετικές προσπάθειες-

10. ΕΚΤΙΜΑ ότι, μεταξύ άλλων, τα χρηματοοικονομικά και οικονομικά μέσα που διαθέτουν τα κράτη μέλη θα μπορούσαν να διαδραματίσουν χρήσιμο ρόλο στην υλοποίηση αποτελεσματικών στρατηγικών διαχείρισης αποβλήτων-

11. ΕΝΘΑΡΡΥΝΕΙ τη συνεχή συνεργασία με τους διάφορους διεθνείς οργανισμούς, ιδίως δε τον οργανισμό πυρηνικής ενέργειας του ΟΟΣΑ και το ΔΟΑΕ με σκοπό τη διεθνή καθοδήγηση και τη δημιουργία διεθνών προδιαγραφών ασφαλούς διαχείρισης των ραδιενεργών αποβλήτων, αλλά και την ενθάρρυνση της υιοθέτησης των καλύτερων υφιστάμενων περιβαλλοντικών τεχνικών και πρακτικών-

12. ΚΑΛΕΙ την Επιτροπή να συνεχίσει τις εργασίες της στα πλαίσια του παρόντος ψηφίσματος, με τη βοήθεια της συμβουλευτικής επιτροπής για το σχέδιο δράσης στον τομέα των ραδιενεργών αποβλήτων, και να του υποβάλει εντός τεσσάρων ετών έκθεση σχετικά με τη σημειωθείσα πρόοδο.

(1) ΕΕ αριθ. C 158 της 25. 6. 1992, σ. 3.

(2) ΕΕ αριθ. L 35 της 12. 2. 1992, σ. 24.

(3) ΕΕ αριθ. L 246 της 17. 9. 1980, σ. 1. Οδηγία που τροποποιεί την οδηγία 84/467/Ευρατόμ (ΕΕ αριθ. L 265 της 5. 10. 1984, σ. 4).

(4) ΕΕ αριθ. C 138 της 17. 5. 1993, σ. 1.

(5) ΕΕ αριθ. C 122 της 18. 3. 1990, σ. 2.